ET Euroopa Liidu Teataja C 113/25

6. märtsil 2009 esitatud hagi — Euroopa Ühenduste Komisjon versus Iirimaa

(Kohtuasi C-95/09)

2009/C 113/48

Kohtumenetluse keel: inglise

Pooled

Hageja: Euroopa Ühenduste Komisjon (esindajad: S. Pardo Quintillán, A.A. Gilly)

Kostja: Iirimaa

Hageja nõuded

Tuvastada, et:

— kuna Iirimaa ei ole täielikult ja õigesti määranud kindlaks tundlikke alasid nõukogu 21. mai 1991. aasta direktiivi 91/271/EMÜ asulareovee puhastamise kohta (1) artikli 5 lõike 1 jaoks;

— kuna Iirimaa ei ole teatud tundlike alade osas võtnud täielikult ja õigesti üle selle direktiivi artikli 3 lõigete 1 ja 2 ning artikli 5 lõigete 2, 3, 4, ja 5 nõudeid;

— kuna Iirimaa ei ole nõutud tähtajaks ehk 31. detsembriks 1998 taganud direktiivi artikli 5 lõigetes 2 ja 3 viidatud puhastustaset teatud linnastute inimekvivalendiga 10000 kogu asulareovee osas, mis väljub tundlikele aladele või tundlike alade valgaladele;

— kuna Iirimaa ei ole teatud linnastute osas taganud, et direktiivi artikli 3 lõikes 1 nõutud kogumissüsteem vastab direktiivi artikli 3 lõike 2 nõuetele, ja

— kuna Iirimaa ei ole nõutud tähtajaks ehk 31. detsembriks 1997 läbi viinud direktiivi artikli 5 lõikes 6 viidatud esimest kohustuslikku läbivaatamist, on Iirimaa rikkunud nendest artiklitest ning direktiivi artiklist 19 tulenevaid kohustusi ja

— kuna Iirimaa ei ole esitanud 23. aprilli 1999. aasta kirjas nõutud teavet, on ta rikkunud EÜ asutamislepingu artiklist 10 tulenevaid kohustusi.

— mõista kohtukulud välja Iirimaalt.

Väited ja peamised argumendid

Komisjon leiab, et Iirimaa ei ole täitnud direktiivi artiklitest 3, 5 ja 19 ning EÜ asutamislepingu artiklist 10 tulenevaid kohustusi järgmistel põhjustel.

Mis puudutab Boyne’i suudmeala, siis väidab komisjon, et kuna Iirimaa ei ole teinud ametlikku otsust selle ala määratlemiseks, on ta jätnud täielikult ja õigesti määratlemata tundlikud alad vastavalt direktiivi artikli 5 lõikele 1. Teiste alade osas, mida ei ole tundlike aladena määratletud, möönab komisjon, et Iirimaa on need artikli 5 lõike 1 kohaselt määratlenud, kuid komisjon väidab, et hetkel ei ole kohaldatavad määratlemise ametlikud otsused piisavalt täpsed asjaomaste tundlike alade piiritlemise osas.

Mis puudutab direktiivi artikli 3 lõikeid 1 ja 2, siis Iiri õigusaktid lükkavad artikli 3 lõike 1 teises taandes viidatud 31. detsembri 1998. aasta kohaldamise tähtaja edasi 14. juunile 2001. Komisjon on seisukohal, et direktiivi kohaselt ei ole selline edasilükkamine võimalik. Komisjon märgib samuti, et nende 32 ala osas, mille Iirimaa määratles tundlikena, ei ole siseriiklikes õigusaktides kinni peetud 31. jaanuari 1998. aasta tähtpäevast, millele on viidatud direktiivi artiklis 5.

Komisjon väidab, et nende alade osas, mida Iirimaa vääralt ei määratlenud tundlike aladena, ei ole Iirimaa tegelikult täitnud linnastute inimekvivalendiga rohkem kui 10 000 osas artikli 3 lõigetest 1 ja 2 ning artikli 5 lõigetest 2, 3 ja 4 tulenevaid kohustusi ning direktiivi artikli 5 lõike 5 alla kuuluvate asulareoveepuhastite osas artikli 5 lõigetest 2, 3 ja 4 tulenevaid kohustusi.

Komisjon leiab, et Iirimaa on rikkunud direktiivi artikli 5 lõiget 6, kuna ta ei vaadanud esimest korda läbi tundlike alade nimistut kõige hiljem 31. detsembriks 1997.

Lõpuks leiab komisjon, et kuna Iirimaa ei esitanud 31. detsembri 1998. aasta tähtajaks selget kartograafilist teavet, mis näitaks tundlike alade ja valgalade ulatust ning asjaomaste linnastute asukohta, siis on Iirimaa rikkunud EÜ asutamislepingu artiklist 10 tulenevaid kohustusi.

(1) Nõukogu 21. mai 1991. aasta direktiiv 91/271/EMÜ asulareovee puhastamise kohta (EÜT L 135, lk 4015; ELT eriväljaanne 15/02, lk 26).